ส่วนที่ 1

ข้อมูลสรุป (Executive Summary)

ประวัติความเป็นมาโดยสรุป

บริษัท ทีอาร์ซี คอนสตรัคชั่น จำกัด (มหาชน) ก่อตั้งขึ้นเมื่อวันที่ 20 พฤศจิกายน 2541
ประกอบธุรกิจให้บริการด้านก่อสร้างและติดตั้งระบบวิศวกรรมในงานวางระบบท่อ
และในอุตสาหกรรมปิโตรเคมี บริษัทฯ ได้เข้าเป็นบริษัทจดทะเบียนในตลาดหลักทรัพย์เอ็ม เอ ไอ
เมื่อวันที่ 22 ธันวาคม 2548 ด้วยการเสนอขายหุ้นสามัญเพิ่มทุนให้กับประชาชนทั่วไป จำนวน 30
ล้านหุ้น ในราคาเสนอขายหุ้นละ 1.70 บาท ทำให้บริษัทฯ มีทุนชำระแล้ว ณ สิ้นเดือนธันวาคม
2548 เท่ากับ 150,000,000 บาท

บริษัทฯ มีการพัฒนาการด้านการขยายธุรกิจ และได้รับเหมางานโครงการขนาดใหญ่ อย่างต่อเนื่อง
ดังนี้

ปี 2548 บริษัทฯ
ได้รับโครงการแรกในหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุสาหกรรมปิโตรเคมี
คือ โครงการ WS Recovery Boiler Project มูลค่า 515 ล้านบาท จากบริษัท
ไทยอินเซอร์เนอเรท จำกัด
ซึ่งเป็นโครงการก่อสร้างโรงงานและติดตั้งอุปกรณ์เตาเผาสารละลายด่างที่เกิดจากกระบวนการผลิตไซโคลเฮกซาโนนเพื่อการผลิตไอน้ำ
และการเข้าร่วมในโครงการท่อก๊าซธรรมชาติวังน้อย-แก่งคอย จากบริษัท ปตท. จำกัด (มหาชน)
มูลค่าโครงการ 2,100 ล้านบาท ดำเนินโครงการโดยกิจการร่วมค้า CPP-TRC Joint Venture
ภายใต้ความร่วมมือระหว่างบริษัทฯ กับบริษัท ไชน่า ปิโตรเลียม ไพพ์ไลน์ บูโร (China
Petroleum Pipeline Bureau : CPP) เป็นบริษัทย่อยของบริษัท ไชน่า ปิโตรเลียม
คอร์ปอเรชั่น (China National Petroleum Corporation : CNPC)
อันเป็นกลุ่มบริษัทพลังงานที่ใหญ่ที่สุดในประเทศจีน โดยบริษัทฯ รับเหมาช่วงงานต่อจากกิจการร่วมค้า
มูลค่างาน 269.35 ล้านบาท

ปี 2549 บริษัทฯ สามารถรับงานวางท่อก๊าซธรรมชาติข้ามจังหวัด หรือ Cross Country
Pipeline ด้วยตัวเอง คือ โครงการวางท่อก๊าซธรรมชาติที่จังหวัดสงขลา (Songkhla
Transmission Pipeline Project) มูลค่างาน 335.5 ล้านบาท และ 5.9
ล้านเหรียญดอลล่าร์สหรัฐ (คิดเป็นมูลค่างานรวมเป็นเงินบาท 540.04 ล้านบาท)
และยังได้รับโครงการระบบท่อน้ำ คือ โครงการก่อสร้างระบบส่งน้ำฝั่งขวา สัญญาที่ 2
โครงการประแสร์ จากบริษัท สหการวิศวกร จำกัด (เจ้าของโครงการคือกรมชลประทาน)
มูลค่างาน 140.19 ล้านบาท

ปี 2550 บริษัทฯ มีการเพิ่มทุนจำนวน 106,666,615 หุ้น ทำให้ทุนจดทะเบียนของบริษัทฯ
เพิ่มขึ้นเป็น 256,666,615 บาท วัตถุประสงค์เพื่อแลกหุ้นเพิ่มทุนใหม่กับหุ้นของบริษัท สหการวิศวกร
จำกัด บริษัทรับเหมาก่อสร้างที่มีความเชี่ยวชาญด้านงานโยธา
และมีประสบการณ์การทำงานด้านสาธารณูปโภคมานานกว่า 50 ปี ทำให้สหการวิศวกร
เป็นบริษัทย่อยของบริษัทฯ ตั้งแต่ไตรมาส 2 ปี 2550 เป็นต้นมา จากการผนึกกำลังดังกล่าว
ช่วยเสริมศักยภาพในการดำเนินธุรกิจ และการแข่งขันของบริษัทฯ เป็นอย่างมาก
และเป็นการขยายขอบเขตของบริษัทฯ
ในการเข้าร่วมประมูลงานและรับงานของหน่วยงานราชการได้เพิ่มขึ้น

หลังจากการได้มาซึ่งบริษัท สหการวิศวกร จำกัด บริษัทฯ ได้จัดตั้งหน่วยธุรกิจใหม่ ภายใต้ชื่อ
“สายงานพัฒนาโครงการและการลงทุน (Project Development and Investment)”
เพื่อการพัฒนาโครงการขนาดใหญ่ ซึ่งเดิมอยู่ภายใต้การศึกษาความเป็นไปได้ของสหการวิศวกร
ซึ่งจะช่วยขยายลักษณะการประกอบธุรกิจ และเป็นการเสริมโอกาส
และศักยภาพในการหารายได้ที่ต่อเนื่องของบริษัทฯ ต่อไปในอนาคต

ภายใต้การทำงานของหน่วยธุรกิจใหม่ บริษัทฯ ได้ร่วมลงทุนในบริษัท ราชเพลิน จำกัด
ร่วมกับพันธมิตรอีก 2 ราย คือ ซีแลน คอร์ปอเรชั่น เอสดีเอ็น บีเอสดี (Zelan Corporation
Sdn. Bhd,) ที่ประเทศมาเลเซีย และบริษัท มณียา เรียลตี้ จำกัด ในสัดส่วนการลงทุนร้อยละ 35
35 และ 30 ตามลำดับ ทำให้ได้มาซึ่งราชเพลินเป็นบริษัทร่วม
โดยราชเพลินเป็นบริษัทที่ได้รับสิทธิการเช่าที่ดินระยะยาวจากสำนักงานทรัพย์สินส่วนพระมหากษัตริย์
สำหรับที่ดินเนื้อที่ประมาณ 6 ไร่ บนถนนราชดำริ ติดกับโรงแรมแกรนด์ไฮเอทเอราวัณ
เพื่อพัฒนาโครงการอสังหาริมทรัพย์ขนาดใหญ่

บริษัทฯ ได้รับโครงการขนาดใหญ่ คือ โครงการส่วนต่อขยายท่อ ของกลุ่มบริษัทในเครือซีเมนต์ไทย
(CCC Interconecting Pipeline Project) มูลค่างาน 357 ล้านบาท
โครงการก่อสร้างระบบท่อส่งก๊าซธรรมชาติสำหรับกลุ่มโรงงานอุตสาหกรรมที่ตั้งอยู่ในนิคมอุตสาหกรรมนวนคร
บางปะอิน ของบริษัท ปตท. จำหน่ายก๊าซธรรมชาติ จำกัด มูลค่างาน 157 ล้านบาท
และโครงการสร้างศูนย์ไบโอดีเซลบางประอิน ของบริษัท บางจากไบโอฟูเอล จำกัด มูลค่างาน
757 ล้านบาท (เริ่มก่อสร้างปี 2551)

ปี 2551 บริษัทฯ มีการเพิ่มทุนจดทะเบียนจำนวน 73,333,319 บาท
เพื่อการจ่ายหุ้นปันผลให้กับผู้ถือหุ้น และจำนวน 7,700,000 บาท
เพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญที่จะเสนอขายให้แก่กรรมการและพนักงานของบริษัทฯ
และบริษัทย่อย ทำให้บริษัทฯ มีทุนจดทะเบียน 337,699,934 บาท และทุนที่ชำระแล้ว
329,999,589 บาท

  บริษัทฯ มีการจัดตั้งบริษัทย่อยในต่างประเทศ 2 แห่ง คือ ทีอาร์ซี อินเวสเม้นท์ ลิมิเต็ด
ที่ประเทศสาธารณรัฐเมอริเชียส และทีอาร์ซี อินเตอร์เนชั่นแนล ลิมิเต็ด ที่ประเทศฮ่องกง
ซึ่งถือหุ้นทั้งหมดโดย ทีอาร์ซี อินเวสเม้นท์ ลิมิเต็ด โดยทีอาร์ซี อินเตอร์เนชั่นแนล ลิมิเต็ด
ได้เข้าไปลงทุนหุ้นเพิ่มทุนของบริษัท ราชเพลิน จำกัด ทำให้สัดส่วนการลงทุนของบริษัทฯ และทีอาร์ซี
อินเตอร์เนชั่นแนล ลิมิเต็ด ในบริษัท ราชเพลิน จำกัด เป็นร้อยละ 0.32 และ 34.68 ตามลำดับ
เนื่องจากสภาวะเศรษฐกิจโลกที่ตกต่ำอย่างรุนแรง
ประกอบกับสถานการณ์ความไม่มั่นคงทางการเมืองของประเทศไทย
ทำให้แผนงานโครงการอาคารสำนักงาน และ/หรืออาคารที่พักอาศัยสูงประมาณ 50 ชั้น ของบริษัท
ราชเพลิน จำกัด ที่จะพัฒนา
และดำเนินการก่อสร้างภายใต้ความร่วมมือกับพันธมิตรต่างชาติต้องล่าช้าออกไป

ในปีนี้ บริษัทฯ และบริษัทย่อย ได้รับงานรับเหมาก่อสร้างโครงการขนาดใหญ่ 6 โครงการ ดังนี้

1.  โครงการมาลีบูเขาเต่า จากบริษัท เอ็มทะเล จํากัด ซึ่งเปนบริษัทร่วมทุนระหว่างบริษัท
    มณียา กรุ๊ป จำกัด กับนายประวิทย์ มาลีนนท์ มูลค่าโครงการโดยรวมประมาณ 2,000
    ล้านบาท โดยสหการวิศวกรได้รับงานโครงสร้างและงานสถาปัตยกรรม มูลค่างาน 371.96
    ลานบาท

2.  โครงการ Reformer Complex II Project-H2 Line จากบริษัท ปตท.
    อะโรเมติกส์และการกลั่น จำกัด (มหาชน) มูลค่างาน 219 ล้านบาท

3.  โครงการก่อสร้างระบบท่อย่อยส่งก๊าซไปยังโรงกลั่นบางจาก จากบริษัท ปตท. จำกัด
    (มหาชน) มูลค่างาน 315 ล้านบาท

4.  โครงการติดตั้งระบบ CO2 เพื่อปรับปรุงคุณภาพก๊าซธรรมชาติ จากบริษัท ปตท. จำกัด
    (มหาชน) มูลค่างาน 159.8 ล้านบาท

5.  โครงการวางท่อส่งก๊าซเข้าสถานีบริการเอ็นจีวี จากบริษัท ปตท. จำกัด (มหาชน) มูลค่างาน
    121.8 ล้านบาท (7 สถานี ช่วงไตรมาส 2 ) และ 119.93 ล้านบาท (เพิ่มเติมอีก 7
    สถานี ในเดือนธันวาคม)

6.  โครงการ State and Existing Area ที่จังหวัดอยุธยา จากบริษัท ปตท. เอ็นจีดี จำกัด
    มูลค่างาน 130.99 ล้านบาท

นอกจากงานรับเหมาภายในประเทศไทย บริษัทฯ แสวงหาโอกาสในการขยายงานในต่างประเทศ
โดยการเข้าร่วมกับพันธมิตรเพื่อเสนองานโครงการวางท่อระบบขนส่งน้ำมันดิบ
และโครงการวางท่อก๊าซ   ในประเทศโอมาน และบริษัทฯ ยังเสนองานในประเทศเพื่อนบ้าน คือ
สาธารณรัฐพม่า โดยได้รับงาน Long Term Contract for Piping and Steel
Structural Works   และSteel Structure Support Flame For Wind Turbine 
บนแท่นจุดเจาะน้ำมัน Yadana Complex จาก Total E&P Myanmar

ลักษณะการประกอบธุรกิจ

- บริษัท ทีอาร์ซี คอนสตรัคชั่น จำกัด (มหาชน)

บริษัททีอาร์ซี คอนสตรัคชั่น จำกัด (มหาชน) ประกอบธุรกิจรับเหมาก่อสร้างในงานวางระบบท่อ
ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี และ
ธุรกิจพัฒนาโครงการและการลงทุน โดยบริษัทฯ
อาจมีการเข้าร่วมกับผู้รับเหมารายอื่นทั้งที่เป็นผู้รับเหมาในประเทศ และ/หรือต่างประเทศ
เพื่อเข้าร่วมประกวดราคา รวมทั้งอาจมีการเข้าร่วมจัดตั้งกิจการร่วมค้า (Joint Venture)
หรือคอนซอร์เตียม (Consortium) เพื่อใช้ในการเข้าร่วมประกวดราคาและบริหารงานโครงการ

ลักษณะงานที่บริษัทฯ ดำเนินการสามารถแบ่งได้เป็น 4 ประเภทหลัก คือ

1.  งานออกแบบทางวิศวกรรม (Engineering) คือ งานที่ลูกค้าจ้างทางบริษัทฯ
    ให้ออกแบบทางวิศวกรรม
    งานนี้เป็นงานที่ต้องใช้ความรู้ทางวิศวกรรมออกแบบการก่อสร้างและติดตั้งที่มีประสิทธิภาพที่สุดให้แก่ลูกค้า

2.  งานจัดซื้อ (Procurement) คือ งานการจัดหาวัสดุก่อสร้างตามที่ลูกค้าต้องการ
    มาเพื่อก่อสร้างและติดตั้งตามแผนดำเนินงานที่วางไว้ บริษัทฯ
    มักได้รับการว่าจ้างให้ดำเนินการงานประเภทนี้พร้อมกับงานก่อสร้าง

3.  งานก่อสร้าง (Construction) คือ
    งานการก่อสร้างและติดตั้งระบบงานวิศวกรรมจริงหลังจากที่ได้มีการออกแบบทางวิศวกรรมและจัดซื้อวัสดุก่อสร้างเรียบร้อยแล้ว

4.  งานบริหารการก่อสร้าง (Construction Management) คือ
    งานควบคุมการก่อสร้างให้เป็นไปตามแผนงานที่วางไว้

โดยลูกค้าอาจจ้างให้บริษัทฯ ดำเนินการในงานลักษณะเดียว หรือ หลายลักษณะประกอบกัน
และบริษัทฯ
อาจมีการจ้างหรือดำเนินการรับเหมาช่วงงานบางส่วนของแต่ละโครงการให้กับผู้รับเหมาช่วงที่มีความเชี่ยวชาญในเรื่องนั้น
ๆ เป็นพิเศษ หรือเป็นส่วนงานที่รวมมากับงานที่บริษัทฯ
เป็นผู้ชนะประกวดราคาแต่ไม่ใช่งานหลักของบริษัทฯ เช่น
งานโยธาในการทำฐานรากสำหรับการติดตั้งเครื่องจักร เป็นต้น

ปัจจุบัน บริษัทฯ มีหน่วยธุรกิจ 4 หน่วยธุรกิจ ดังนี้

1.  ธุรกิจรับเหมาก่อสร้างในงานวางระบบท่อ บริษัทฯ
    ดำเนินธุรกิจรับเหมาก่อสร้างในงานวางระบบท่อ โดยงานหลักของบริษัทฯ ในปัจจุบัน คือ
    ธุรกิจรับเหมาการวางท่อส่งก๊าซธรรมชาติให้กับบริษัทในกลุ่มธุรกิจพลังงานและปิโตรเคมี
    เนื่องจากบริษัทฯ มีความเชี่ยวชาญในธุรกิจพลังงานและปิโตรเคมีเป็นอย่างดี
    โดยในอดีตบริษัทฯ จะทำงานในส่วนของระบบท่อจัดจำหน่ายก๊าซธรรมชาติ (Gas
    Distribution Pipeline) เป็นหลัก
    และได้เข้าสู่งานวางท่อก๊าซธรรมชาติบนบกข้ามประเทศ หรือ ข้ามจังหวัด (Cross-country
    pipeline) ซึ่งเป็นงานขนาดใหญ่ ในปี 2548 บริษัทฯ
    ได้รับงานวางท่อก๊าซธรรมชาติบนบกข้ามประเทศ หรือ ข้ามจังหวัด (Cross-country
    pipeline) ผ่านทางกิจการร่วมค้า CPP-TRC ซึ่งเป็นการร่วมมือระหว่างบริษัทฯ กับบริษัท
    ไชน่า ปิโตรเลียม ไพพ์ไลน์ บูโร สำหรับโครงการท่อก๊าซวังน้อย-แก่งคอยเป็นโครงการแรก
    และในปี 2549 ได้รับงานได้รับงานโครงการวางท่อก๊าซธรรมชาติที่จังหวัดสงขลา
    มูลค่างานรวม 540.4 ล้านบาท นอกจากนี้ บริษัทฯ
    ยังมีการเข้าประกวดราคางานในการวางระบบท่ออื่น ๆ ด้วย เช่น
    ระบบท่อสำหรับการขนส่งวัตถุดิบทางด้านปิโตรเคมี และระบบท่อน้ำ เป็นต้น

2.  ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี บริษัทฯ
    ประกอบธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
    โดยบริษัทฯ
    อาจจะทำการก่อสร้างโรงงานอุตสาหกรรมพร้อมกับติดตั้งระบบวิศวกรรมสำหรับโรงงาน
    งานที่บริษัทฯจะรับติดตั้งระบบวิศวกรรมส่วนใหญ่จะเป็นโรงงานอุตสาหกรรมในธุรกิจปิโตรเคมี
    ซึ่งบริษัทฯ
    อาจมีการร่วมลงทุนหรือหาบริษัทมาสนับสนุนเทคโนโลยีที่จำเป็นสำหรับการเสนอตัวเข้าประกวดราคาได้

3.  ธุรกิจพัฒนาโครงการและการลงทุน ซึ่งเป็นหน่วยธุรกิจที่จัดตั้งเพิ่มขึ้นในปี 2550
    โดยจะมุ่งเน้นการพัฒนาโครงการด้านพลังงาน อสังหาริมทรัพย์ โรงไฟฟ้า
    และโรงงานปิโตรเคมี โครงการที่อยู่ในระหว่างการศึกษาความเป็นไปได้
    และร่วมพัฒนาโครงการ อาทิเช่น โครงการเขื่อนพลังงานไฟฟ้าสตึงนัม ที่ประเทศกัมพูชา
    โครงการโรงไฟฟ้าขนาดเล็ก เป็นต้น

4.  ธุรกิจต่างประเทศ
    ซึ่งบริษัทฯจะขยายงานออกสู่ต่างประเทศภายใต้ความร่วมมือกับพันธมิตรทั้งในและต่างประเทศ
    ในงาน Pipeline, Fabrication & Modular Construction และ Turnkey Water
    Desalination หรือ Sea Water Reverse Osmosis (เปลี่ยนน้ำทะเลเป็นน้ำจืด)

- บริษัท สหการวิศวกร จำกัด

บริษัท สหการวิศวกร จำกัด ก่อตั้งขึ้นในปี 2497 ด้วยทุนจดทะเบียน 500,000 บาท
โดยนายประเทือง คำประกอบ เพื่อประกอบธุรกิจรับเหมาก่อสร้าง ปัจจุบัน
สหการวิศวกรประกอบธุรกิจหลัก 4 ประเภท ได้แก่ 1) ธุรกิจก่อสร้างทั่วไป 2)
ธุรกิจก่อสร้างสาธารณูปโภค 3) ธุรกิจก่อสร้างอาคาร และ 4) ธุรกิจก่อสร้างโรงงาน
ซึ่งสหการวิศวกรให้บริการตั้งแต่งานออกแบบสถาปัตยกรรมจนถึงการก่อสร้างอาคารจนเสร็จสมบูรณ์

กิจการของ สหการวิศวกร เติบโตอย่างต่อเนื่องจนกระทั่งในปี 2540 สหการวิศวกร
ประสบปัญหาทางการเงินและเข้าสู่แผนฟื้นฟูกิจการในปี 2543 อย่างไรก็ตาม สหการวิศวกร
ได้ดำเนินการฟื้นฟูกิจการตามแผนฟื้นฟูกิจการเป็นผลสำเร็จ
และศาลล้มละลายกลางได้มีคำสั่งยกเลิกการฟื้นฟูกิจการของ สหการวิศวกร เมื่อวันที่ 1 มีนาคม
2547

ในเดือนเมษายน 2550 ผู้ถือหุ้นเดิมของสหการวิศวกรได้ทำรายการแลกหุ้นกับบริษัท ทีอาร์ซี
คอนสตรัคชั่น จำกัด (มหาชน) ทำให้สหการวิศวกรเป็นบริษัทย่อยของทีอาร์ซีตั้งแต่ไตรมาส 2 ของปี
2550 เป็นต้นไป

เนื่องจาก การเข้าประมูลงานส่วนใหญ่ของหน่วยงานราชการ
นอกจากการกำหนดคุณสมบัติเป็นผู้รับเหมาขึ้นทะเบียนกับหน่วยงานต่าง ๆ แล้ว
บางกรณียังกำหนดคุณสมบัติทุนจดทะเบียนที่ชำระแล้วไม่น้อยกว่า 200 ล้านบาท
ดังนั้นในเดือนกุมภาพันธ์ 2551 สหการวิศวกรจึงได้เพิ่มทุนจดทะเบียนจาก 160 ล้านบาทเป็น 200
ล้านบาท เพื่อการเพิ่มศักยภาพและโอกาสในการเข้าประมูลงานรับเหมาก่อสร้างของสหการวิศวกร

สหการวิศวกรได้รับการขึ้นทะเบียนและได้รับการจัดลำดับเป็นผู้รับเหมาชั้นหนึ่ง
และชั้นพิเศษจากหน่วยงานราชการหลายแห่ง อาทิเช่น กรมทางหลวง กรมชลประทาน
กรมทางหลวงชนบท กรุงเทพมหานคร การประปาส่วนภูมิภาค การท่าเรือแห่งประเทศไทย เป็นต้น
ซึ่งทำให้สหการวิศวกรสามารถเข้าร่วมประมูลงานโครงการต่าง ๆ
ที่มีมูลค่าสูงจากหน่วยงานราชการดังกล่าวได้ นอกจากนั้นแล้ว ในเดือนมกราคม 2551
สหการวิศวกรยังได้รับการรับรองระบบบริหารคุณภาพมาตรฐาน ISO 9001:2008
ซึ่งเป็นการรับรองถึงมาตรฐานในการทำงานที่เทียบเท่าระบบสากล

งานที่อยู่ระหว่างก่อสร้างที่ยังไม่ได้ส่งมอบของบริษัทฯ และบริษัทย่อย ณ วันที่ 31 ธันวาคม 2551
มีจำนวนทั้งสิ้น 23 โครงการ มีมูลค่างานที่คงค้างทั้งหมดจำนวน 1,501.50 ล้านบาท
(ดูรายละเอียดได้ในหัวข้อที่ 3.5 ของส่วนที่ 2 เรื่อง งานที่ยังไม่ได้ส่งมอบ)

ปัจจัยความเสี่ยงที่สำคัญ (สามารถดูปัจจัยความเสี่ยงทั้งหมดได้ในหัวข้อที่ 1 ของส่วนที่ 2 เรื่อง
ปัจจัยความเสี่ยง)

1.  ความเสี่ยงจากการประกอบธุรกิจ

    1.  ความเสี่ยงจากการพึ่งพาลูกค้าน้อยราย

  บริษัทฯ
  มีรายได้หลักจากประกอบธุรกิจรับเหมาก่อสร้างในงานวางท่อส่งก๊าซธรรมชาติในกลุ่มธุรกิจพลังงานและปิโตรเคมี
  ซึ่งมักเกี่ยวข้องกับบริษัท ปตท. จำกัด (มหาชน) หรือบริษัทที่เกี่ยวข้องของบริษัทดังกล่าว
  ทำให้รายได้ของบริษัทฯ อาจมีการพึ่งพิงกับกลุ่มบริษัท ปตท. จำกัด (มหาชน)
  ในบางปีที่งานส่วนใหญ่เป็นงานรับเหมาในงานวางท่อก๊าซธรรมชาติ (สัดส่วนรายได้จากกลุ่มปตท.
  เทียบกับรายได้รวมเท่ากับร้อยละ 56 : 68 : 40 ในปี 2549 ถึง 2551 ตามลำดับ)
  แต่อย่างไรก็ตาม บริษัทฯ ได้พยายามลดความเสี่ยงในการพึ่งพาดังกล่าวโดยในปี 2548
  ได้ขยายธุรกิจเข้าสู่ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
  และในปี 2550 ได้มีการจัดตั้งหน่วยธุรกิจพัฒนาโครงการและการลงทุน
  ซึ่งทำให้ฐานลูกค้าของบริษัทฯ มีการขยายตัวมากยิ่งขึ้น ทั้งนี้ ลักษณะของงานรับเหมาทำให้บริษัทฯ
  อาจมีลูกค้ารายใหญ่ในแต่ละปีที่แตกต่างกันได้

2.  ความเสี่ยงจากการขยายธุรกิจ ที่ต้องอาศัยเงินลงทุน และระยะเวลาในการพัฒนาโครงการ

  ธุรกิจพัฒนาโครงการและการลงทุน ซึ่งศึกษา และพัฒนาโครงการด้านพลังงาน อสังหาริมทรัพย์
  โรงไฟฟ้า และปิโตรเคมี รวมถึงธุรกิจต่างประเทศ ที่บริษัทฯ
  วางเป้าหมายขยายการลงทุนไปยังต่างประเทศ วัตถุประสงค์เพื่อเพิ่มรายได้ให้กับบริษัทฯ
  ในรูปแบบต่าง ๆ ทั้งในรูปผลตอบแทนระยะสั้น อาทิเช่น กำไรจากการขายหุ้น
  รายได้ค่าที่ปรึกษาโครงการ เป็นต้น
  และผลตอบแทนระยะยาวจากการเข้าร่วมลงทุนในโครงการที่มีศักยภาพ
  และมีผลตอบแทนในอัตราที่สูงนั้น ในระยะแรกจะต้องมีการลงทุนเพื่อการเข้าศึกษาความเป็นไปได้
  รวมทั้งการพัฒนาโครงการ และอาจจะต้องใช้ระยะเวลา ก่อนได้รับผลตอบแทนตามเป้าหมาย
  อาจจะทำให้มีความเสี่ยงกรณีที่โครงการที่ศึกษาล้มเหลว
  หรือไม่สามารถหาพันธมิตรเข้ามาร่วมลงทุนได้ และเพื่อลดความเสี่ยง บริษัทฯ
  ได้มีการวิเคราะห์การลงทุนอย่างระมัดระวัง และลงทุนในค่าใช้จ่ายที่จำเป็น
  รวมทั้งการร่วมมือกับพันธมิตรที่มีความเชี่ยวชาญ
  เพื่อเสริมสร้างเพิ่มโอกาสความสำเร็จของโครงการ

3.  ความเสี่ยงจากการพึ่งพาพันธมิตร และทีมผู้บริหาร

  สำหรับโครงการขนาดใหญ่บางโครงการ
  เจ้าของโครงการอาจจะกำหนดคุณสมบัติผู้เข้าประกวดราคาที่สูง จนบริษัทฯ
  ไม่สามารถเข้าประมูลได้ เว้นแต่ต้องอาศัยความร่วมมือกับผู้อื่น อาทิเช่น ขนาดของสินทรัพย์
  ประสบการณ์การทำงาน หรือความรู้เฉพาะทาง เป็นต้น ดังนั้น หากบริษัทฯ
  ไม่สามารถหาพันธมิตรที่เหมาะสมได้ อาจทำให้บริษัทฯ เสียโอกาสการเข้าประมูล
  แต่อย่างไรก็ตาม ความเสี่ยงนี้เป็นความเสี่ยงที่ลดลงเรื่อย ๆ เนื่องจาก บริษัทฯ
  ผ่านการทำงานในโครงการใหญ่ ๆ ทั้งด้านการวางท่อก๊าซ และงานด้านปิโตรเคมี
  ด้วยความสำเร็จอย่างดียิ่ง
  สร้างเสริมให้มีประสบการณ์การทำงานที่สามารถเข้าประกวดราคาได้ด้วยตัวเอง
  อีกทั้งการได้สหการวิศกร บริษัทลูก มาเสริมด้านงานโยธา ทำให้บริษัทฯ
  สามารถทำงานก่อสร้างที่ครบวงจรมากยิ่งขึ้น

  นอกจากนั้นแล้ว บริษัทฯ
  มีการพึ่งพิงประสบการณ์การทำงานของทีมผู้บริหารและวิศวกรในการเข้าประกวดราคางาน
  เนื่องจากความเชี่ยวชาญในธุรกิจ และความสัมพันธ์ที่ดีกับลูกค้า อย่างไรก็ดี บริษัทฯ
  มีมาตรการในการลดความเสี่ยงจากการสูญเสียผู้บริหาร วิศวกร รวมทั้งพนักงาน คือ
  การจูงใจให้ทำงานกับริษัทฯ ในระยะยาว โดยโครงการเสนอขายใบสำคัญแสดงสิทธิ อายุ 3 ปี
  ระยะเวลาใช้สิทธิทุก 3 เดือน สามารถใช้สิทธิครั้งแรก 1 ปีหลังจากวันออกใบสำคัญแสดงสิทธิ
  ทั้งนี้ บริษัทฯ จะออกใบสำคัญแสดงสิทธิไม่เกินกว่าเดือนสิงหาคม 2552

2.  ความเสี่ยงในการดำเนินโครงการ

  2.1 ความเสี่ยงจากความผันผวนของราคาวัสดุก่อสร้าง และราคาน้ำมัน

  ในปีที่ผ่านมา บริษัทฯ
  รับเหมาก่อสร้างล้วนแล้วแต่ได้รับผลกระทบจากความผันผวนของราคาวัสดุก่อสร้าง
  ไม่ว่าจะเป็นเหล็กซึ่งราคาได้ปรับตัวสูงขึ้นอย่างต่อเนื่องตั้งแต่เดือนตุลาคม 2550
  และมีระดับสูงสุดในเดือนกรกฏาคม 2551 และเริ่มชะลอตัวลงในเดือนสิงหาคม ราคาซีเมนต์
  อะไหล่สำหรับอุปกรณ์ก่อสร้างต่างๆ
  รวมถึงราคาน้ำมันที่มีการปรับตัวสูงขึ้นอย่างต่อเนื่องจนถึงระดับสูงสุดในช่วงเดือนกรกฏาคม
  และเริ่มลดต่ำลงในเดือนสิงหาคมอย่างต่อเนื่อง สืบเนื่องจากภาวะเศรษฐกิจโลกที่ซบเซา
  สถานการณ์ดังกล่าวทำให้การควบคุมต้นทุนการผลิตทำได้ยาก สำหรับทีอาร์ซี
  ได้รับผลกระทบไม่มากนัก เนื่องจาก ใช้เหล็กในการก่อสร้างในปริมาณที่ไม่มาก
  และราคาวัสดุหลัก เช่น ท่อก๊าซ และวาลว์ ไม่มีความผันผวนมากนัก ส่วนสหการวิศวกรนั้น
  ได้รับผลกระทบเพียง 1 โครงการ คือโครงการเขาเต่ามาลีบู
  ซึ่งช่วงที่ราคาเหล็กปรับตัวสูงขึ้นนั้น สหการวิศวกรจำเป็นต้องซื้อเหล็ก แต่อย่างไรก็ตาม
  ผลกระทบมีจำนวนไม่มากนัก เนื่องจาก สามารถซื้อเหล็กได้ทันก่อนที่ราคาจะปรับตัวขึ้นสูงสุด
  แม้ว่าราคาที่ซื้อจะสูงกว่าต้นทุนที่ประมาณไว้ก็ตาม

  2.2 ความเสี่ยงจากความล่าช้าของโครงการก่อสร้าง

  บริษัทฯ
  มีความเสี่ยงในการรับภาระค่าใช้จ่ายที่เพิ่มขึ้นของโครงการหรือต้องจ่ายค่าเสียหายในกรณีที่มีความล่าช้าในการก่อสร้างโครงการ
  สำหรับความล่าช้าที่มีสาเหตุจากเจ้าของโครงการ บริษัทฯ
  จะมีความเสี่ยงในการต้องรับค่าใช้จ่ายที่เพิ่มขึ้นของโครงการ เช่น ค่าแรงงาน ค่าสาธารณูปโภค
  เป็นต้น อย่างไรก็ตาม บริษัทฯ
  สามารถจำกัดผลกระทบดังกล่าวได้โดยการบริหารกำลังคนและค่าใช้จ่ายในโครงการนั้น ๆ
  ให้เหมาะสมเมื่อมีเหตุการณ์ล่าช้า
  อีกทั้งพยายามที่จะชดเชยค่าใช้จ่ายที่เพิ่มขึ้นจากเจ้าของโครงการเท่าที่เป็นไปได้
  ซึ่งในอดีตบริษัทฯ สามารถตกลงกับเจ้าของโครงการได้

  ในกรณีที่ความล่าช้าของโครงการมีสาเหตุจากความล่าช้าในการทำงานของบริษัทฯ นั้น บริษัทฯ
  มีความเสี่ยงที่จะถูกเจ้าของโครงการเรียกร้องค่าเสียหาย
  หรือต้องจ่ายค่าปรับตามอัตราที่ระบุในสัญญารับเหมาก่อสร้าง
  การป้องกันความเสี่ยงในลักษณะนี้สามารถกระทำได้โดยการวางแผนและเตรียมความพร้อมในเรื่องเครื่องมืออุปกรณ์ในการก่อสร้าง
  ความพร้อมและการพัฒนาในเรื่องความรู้ความสามารถของแรงงาน
  และจำนวนของวิศวกรที่มีประสบการณ์ในการทำงานก่อสร้างเพื่อที่จะได้ดำเนินการก่อสร้างให้เสร็จทันตามกำหนดเวลา
  อย่างไรก็ตาม ที่ผ่านมา บริษัทฯ และบริษัทย่อยไม่เคยมีประวัติความล่าช้าของงาน

3.  ความเสี่ยงทางการเงิน

    1.  ความเสี่ยงจากความไม่เพียงพอของเงินทุนหมุนเวียน

  จากผลงาน ความชำนาญและประสบการณ์ของบริษัทฯ ทำให้บริษัทฯ
  สามารถได้รับโครงการขนาดใหญ่ในจำนวนที่มากขึ้น เปรียบเทียบกับอดีตที่ผ่านมา ทำให้บริษัทฯ
  มีความจำเป็นต้องใช้เงินทุนหมุนเวียนที่มากขึ้น เพื่อการเข้าประมูลโครงการ
  การดำเนินการก่อสร้าง และใช้เป็นหลักประกันกับธนาคารสำหรับวงเงินสินเชื่อประเภทต่าง ๆ
  ซึ่งอาจจะเกิดความเสี่ยงกรณีที่เงินทุนหมุนเวียนไม่เพียงพอ
  ส่งผลกระทบต่อการก่อสร้างโครงการได้ บริษัทฯ
  ป้องกันความเสี่ยงดังกล่าวโดยการบริหารสภาพคล่องด้วยความระมัดระวัง
  กำหนดระยะเวลาการจ่ายเงินต่อผู้จัดจำหน่ายให้สอดคล้องกับงวดการชำระจากเจ้าของโครงการ
  วางแผนการจัดซื้อวัตถุดิบและอุปกรณ์ให้สอดคล้องกับช่วงเวลาที่ต้องการเพื่อลดความต้องการใช้เงินทุนและลดต้นทุนในการเก็บรักษา
  นอกจากนั้นแล้ว บริษัทฯ ได้รับการสนับสนุนด้านสินเชื่อสำหรับดำเนินโครงการ
  ภายใต้เงื่อนไขเงินฝากค้ำประกันสินเชื่อในสัดส่วนที่ต่ำ และจากผลการดำเนินงานที่ดี
  และสถานะสภาพคล่องที่มั่นคง บริษัทฯ ยังได้รับการพิจารณาปรับลดค่าธรรมเนียม อัตราดอกเบี้ย
  และสัดส่วนเงินฝากค้ำประกันวงเงินสินเชื่อจากธนาคารอย่างต่อเนื่อง

2.  ความเสี่ยงทางด้านอัตราแลกเปลี่ยน

  วัสดุอุปกรณ์บางส่วนอาจต้องมีการนำเข้าจากต่างประเทศ
  ทำให้เกิดความเสี่ยงจากอัตราแลกเปลี่ยน
  โดยปกติบริษัทฯจะเสนอราคาเข้าประมูลโดยการประมาณการค่าอัตราแลกเปลี่ยนในการซื้อสินเค้าที่สูงกว่าอัตราในปัจจุบันเพื่อป้องกันความผันผวนของอัตราแลกเปลี่ยน
  และสำหรับโครงการขนาดใหญ่ที่จำเป็นต้องนำเข้าวัสดุและอุปกรณ์ในมูลค่าที่สูง บริษัทฯ
  อาจจะขอให้เจ้าของโครงการกำหนดมูลค่าโครงการบางส่วนเป็นเงินตราต่างประเทศสกุลเดียวกัน
  นอกจากนั้นแล้ว บริษัทฯ มีนโยบายที่จะทำสัญญาซื้อขายเงินต่างประเทศแลกเปลี่ยนล่วงหน้า
  เพื่อการควบคุมต้นทุน และลดความเสี่ยงด้านอัตราแลกเปลี่ยน

3.  ความเสี่ยงจากการไม่ได้รับชำระค่าก่อสร้าง หรือได้รับค่าก่อสร้างล่าช้า

  หากเจ้าของโครงการ หรือคู่สัญญาที่บริษัทฯ รับงานประสบปัญหาทางการเงิน
  อาจจะไม่จ่ายค่าก่อสร้าง หรือ จ่ายค่าก่อสร้างล่าช้า หรือจ่ายไม่ครบ
  ก็เป็นความเสี่ยงทำให้บริษัทฯ ขาดสภาพคล่องทางการเงิน ส่งผลกระทบต่อผลการดำเนินงานได้
  โดยเฉพาะอย่างยิ่งในช่วงภาวะเศรษฐกิจตกต่ำ
  สถาบันการเงินใช้ความระมัดระวังในการปล่อยสินเชื่อเป็นอย่างมาก
  ซึ่งอาจมีโอกาสที่ลูกค้าของบริษัทฯ
  ถูกธนาคารปฏิเสธการให้ความสนับสนุนสินเชื่อทางการเงินสำหรับโครงการก่อสร้าง ซึ่งบริษัทฯ
  ได้ตระหนักความเสี่ยงดังกล่าว
  ได้มีการเข้าประมูลและรับงานจากลูกค้าที่มีฐานะการเงินที่มั่นคงเท่านั้น
  และขอสนับสนุนวงเงินสินเชื่อในรูปเงินหมุนเวียนเพื่อใช้ในการก่อสร้างจากสถาบันการเงิน
  แต่โดยลักษณะงานรับเหมาของบริษัทฯ ซึ่งเกี่ยวข้องกับธุรกิจก๊าซธรรมชาติ และปิโตรเคมี
  กลุ่มลูกค้ามักเป็นบริษัทขนาดใหญ่ ที่มีชื่อเสียง และมีฐานะการเงินมั่นคง
  ทำให้ความเสี่ยงดังกล่าวอยู่ในระดับต่ำ

ฐานะการเงินและผลการดำเนินงาน (สามารถดูรายละเอียดฐานะการเงินและผลการดำเนินงาน
ได้ในหัวข้อที่ 12 ของส่วนที่ 2 เรื่อง ฐานะการเงินและผลการดำเนินงาน)

1. ภาพรวมของผลการดำเนินงานของบริษัทฯ และบริษัทย่อย

ธุรกิจหลักของบริษัทฯ และบริษัทย่อยเป็นธุรกิจรับเหมาก่อสร้างและติดตั้งระบบวิศวกรรม
ซึ่งลักษณะการทำงานอยู่ในรูปแบบโครงการ
ปัจจัยที่เป็นตัวกำหนดความสำเร็จของธุรกิจจึงอยู่ที่โอกาสของการเข้าประมูลงาน การได้รับงาน
รวมทั้งการดำเนินการและควบคุมงานให้มีประสิทธิภาพ มีต้นทุนตามแผนที่วางไว้
และเสร็จทันกำหนดเวลา

ปี 2551 บริษัทฯ มีการจัดตั้งบริษัทย่อยในต่างประเทศ 2 แห่ง คือ ทีอาร์ซี อินเวสเม้นท์ ลิมิเต็ด
ที่ประเทศสาธารณรัฐเมอริเชียส และทีอาร์ซี อินเตอร์เนชั่นแนล ลิมิเต็ด ที่ประเทศฮ่องกง
ซึ่งถือหุ้นทั้งหมดโดย ทีอาร์ซี อินเวสเม้นท์ ลิมิเต็ด โดยทีอาร์ซี อินเตอร์เนชั่นแนล ลิมิเต็ด
ได้เข้าไปลงทุนหุ้นเพิ่มทุนของบริษัท ราชเพลิน จำกัด ทำให้สัดส่วนการลงทุนของบริษัทฯ และทีอาร์ซี
อินเตอร์เนชั่นแนล ลิมิเต็ด ในบริษัท ราชเพลิน จำกัด เป็นร้อยละ 0.32 และ 34.68 ตามลำดับ
ในช่วงไตรมาส 4 ของปี 2551 บริษัทฯ
ได้เริ่มรับรู้ส่วนแบ่งขาดทุนจากเงินลงทุนในราชเพลินเข้ามาในงบการเงินรวม
เนื่องจากการเปลี่ยนแปลงนโยบายการบันทึกบัญชีเงินลงทุนในบริษัทร่วม
ส่งผลให้เกิดรายการขาดทุนจากการด้อยค่าของเงินลงทุนในบริษัทร่วม
และส่วนแบ่งขาดทุนจากเงินลงทุนในบริษัทร่วม จำนวนรวม 26.77 ล้านบาท
แม้จะเกิดผลกระทบขาดทุนทางบัญชีจากการลงทุนในราชเพลินที่กล่าวข้างต้น ในปีนี้
ผลประกอบการของบริษัทฯ และบริษัทย่อยยังคงเติบโตอย่างต่อเนื่อง มีรายได้รวม 1,814.10
ล้านบาท และกำไรสุทธิ 126.28 ล้านบาท คิดเป็นอัตราการเติบโตจากปีก่อนร้อยละ 14.94 และ
31.67 ตามลำดับ อัตรากำไรขั้นต้นอยู่ในระดับสูงที่ร้อยละ 19.62 และอัตรากำไรสุทธิร้อยละ
6.96

บริษัทฯ และบริษัทย่อยมีงานในมือ ณ วันที่ 31 ธันวาคม 2551 จำนวน 23โครงการ
มูลค่างานที่คงค้าง 1,501.50 ล้านบาท เป็นงานที่มีกำหนดแล้วเสร็จและรับรู้รายได้ในปี 2552
ทั้งหมด

2. ผลการดำเนินงาน

รายได้

รายได้จากการให้บริการของบริษัทฯและบริษัทย่อย ในปี 2551 จำนวน 1,798.58 ล้านบาท
เพิ่มขึ้นจากปีก่อนร้อยละ 14.94
ประกอบด้วยรายได้จากงานรับเหมาก่อสร้างในงานวางระบบท่อร้อยละ 63.3
รายได้จากงานโยธาและสถาปัตยกรรม ร้อยละ 20.7 และที่เหลือร้อยละ 16.0
เป็นงานติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
รายได้จากโครงการที่รับรู้รายได้สูงสุด ประกอบด้วย โครงการศูนย์ผลิตไบโอดีเซลบางประอิน
จากบริษัท บางจาก ไบโอฟูเอล จำกัด มูลค่างาน 757.0 ล้านบาท โครงการ
CCC-Interconnecting Pipeline Project จากกลุ่มปูนซีเมนต์ไทย มูลค่างาน 357.0
ล้านบาท และ โครงการมาลีบูเขาเต่า มูลค่างาน 371.96 ล้านบาท

ส่วนรายได้อื่น ๆ ประกอบด้วย ดอกเบี้ยรับ 4.20 ล้านบาทจากเงินฝากค้ำประกันวงเงินสินเชื่อ
และรายได้อื่น 11.32 ล้านบาท
จากการปรับรายการสำรองเงินประกันผลงานของโครงการที่พ้นระยะเวลาค้ำประกันของบริษัทฯ
และการยกเลิกใบแจ้งหนี้จากเจ้าหนี้การค้า สำหรับการลดขอบเขตงานของโครงการหนึ่ง
ซึ่งสหการวิศวกรได้เคยบันทึกต้นทุนไปแล้ว

ต้นทุนและค่าใช้จ่าย

ต้นทุนที่สำคัญในการให้บริการของบริษัทฯ และบริษัทย่อย คือ วัตถุดิบ และค่าแรง
ต้นทุนในการให้บริการของบริษัทฯ และบริษัทย่อยในปี 2551 เท่ากับ 1,445.63 ล้านบาท
คิดเป็นร้อยละ 79.69 ของรายได้รวม
ค่าใช้จ่ายในการขายและการบริหารและค่าใช้จ่ายอื่นของบริษัทฯและบริษัทย่อย ปี 2551
ปรับตัวสูงจาก 106.15 ล้านบาท เป็น 160.57 ล้านบาท คิดเป็นสัดส่วนร้อยละ 8.85
ของรายได้รวม เพิ่มขึ้นร้อยละ 51.27 จากงวดเดียวกันของปีก่อน
ค่าใช้จ่ายที่เพิ่มสูงขึ้นอย่างมีนัยสำคัญคือ เงินเดือนจากการเพิ่มบุคคลากรเพื่อรองรับโครงการใหม่
ค่าใช้จ่ายในการเดินทาง
และค่าใช้จ่ายในการรับรองในการติดต่อธุรกิจเพื่อการขยายงานไปสู่ต่างประเทศ
รวมทั้งค่าใช้จ่ายด้านกฎหมายสำหรับการขายหุ้นราชเพลิน
และสหการวิศวกรมีการตั้งค่าเผื่อการด้อยค่าของการลงทุนในกิจการร่วมค้าไฮโดรเท็ค-สหการ
ทั้งจำนวน มูลค่า 0.5 ล้านบาท

ส่วนรายการขาดทุนจากการด้อยค่าของเงินลงทุนในการร่วมค้าและบริษัทร่วม
และส่วนแบ่งขาดทุนจากเงินลงทุนในการร่วมค้าและบริษัทร่วม จะอธิบายในรายละเอียดในหัวข้อ
“สินทรัพย์” หัวข้อย่อย “เงินลงทุนในบริษัทร่วม”

ในปีนี้ ในงบการเงินมีการแยกรายการค่าใช้จ่ายทางการเงินออกมาเป็นรายการต่างหาก
จากเดิมที่แยกเฉพาะรายการดอกเบี้ยจ่าย โดยค่าใช้จ่ายทางการเงินในปีนี้เท่ากับ 6.88 ล้านบาท
เพิ่มขึ้นจากปีก่อนที่ 5.50 ล้านบาท ค่าใช้จ่ายทางการเงินประกอบด้วยดอกเบี้ยจ่าย
(เฉพาะส่วนที่ไม่ได้บันทึกเป็นต้นทุนโครงการ) 2.21 ล้านบาท
และที่เหลือเป็นค่าใช้จ่ายทางการเงินอื่น ๆ เช่น ค่าธรรมเนียมธนาคารในการออกหนังสือค้ำประกัน
และค่าธรรมเนียมการใช้วงเงินสินเชื่ออื่น ๆ เป็นต้น
ดอกเบี้ยจ่ายที่เกิดขึ้นจากการใช้วงเงินสินเชื่อในการดำเนินโครงการจะถูกบันทึกเป็นต้นทุนโครงการ
ส่วนที่เหลือจะบันทึกเป็นค่าใช้จ่ายทางการเงิน ดังนี้

(หน่วย : ล้านบาท)

ดอกเบี้ยจ่าย บันทึกเป็นต้นทุนโครงการ บันทึกเป็นค่าใช้จ่ายทางการเงิน

ปี 2551 4.34 2.13 2.21

ปี 2550 12.97 12.46 0.51

ในปี 2551 ดอกเบี้ยจ่ายลดลงจากปีก่อนมาก เนื่องจาก ในปี 2550
สหการวิศวกรมีการกู้ยืมเงินจากธนาคารพาณิชย์
ด้วยภาระดอกเบี้ยและค่าธรรมเนียมธนาคารที่สูงสำหรับโครงการถนนที่เกาะกง ประเทศกัมพูชา
และโครงการดังกล่าวได้แล้วเสร็จและมีการชำระคืนหนี้เงินกู้ทั้งหมดในปี 2550 เรียบร้อยแล้ว

กำไร

- กำไรขั้นต้นและกำไรจากการดำเนินงาน

ปี 2551 บริษัทฯ และบริษัทย่อย มีกำไรขั้นต้นเท่ากับ 325.95 ล้านบาท
คิดเป็นอัตรากำไรขั้นต้นร้อยละ 19.62 เติบโตขึ้นมากเมื่อเปรียบเทียบกับปีก่อนซึ่งอยู่ในระดับ
13.30 สาเหตุจากบริษัทฯ ได้รับงานเพิ่มเติมจากโครงการวางท่อก๊าซสงขลา
ซึ่งได้รับรู้ต้นทุนแล้วตั้งแต่ปีก่อน การได้รับงานที่มีอัตรากำไรขั้นต้นที่สูง คือ
งานซ่อมท่อส่งก๊าซฉุกเฉินที่ประเทศพม่า และงานเพิ่มเติมจากโครงการ CCC Connecting
จากกลุ่มบริษัทในเครือปูนซีเมนต์ไทย ประกอบกับการลดลงของต้นทุนการผลิต อาทิเช่น น้ำมัน
และเหล็กช่วงตั้งแต่ไตรมาส 3 ทำให้
ต้นทุนการผลิตจริงอยู่ในระดับต่ำกว่าประมาณการช่วงเข้าประมูลงาน
ส่วนบริษัทย่อยมีรายได้เพิ่มเติมจากการปรับตัวของราคาวัตถุดิบ หรือ รายได้ค่า K
จากโครงการก่อสร้างทางหลวง กรุงเทพ-ปากท่อ และโครงการก่อสร้างระบบท่อส่งน้ำฝั่งขวา
โครงการประแสร์

กำไรจากการดำเนินงานของบริษัทฯ และบริษัทย่อย เท่ากับ 192.37 ล้านบาท
สูงขึ้นจากปีก่อนที่มีกำไรจากการดำเนินงาน 101.99 ล้านบาท
อัตรากำไรจากการดำเนินงานเพิ่มขึ้นจาก ร้อยละ 6.52 เป็นร้อยละ 10.70
สาเหตุเช่นเดียวกับการเพิ่มขึ้นของอัตรากำไรขั้นต้นที่กล่าวข้างต้น

- กำไรสุทธิ

ในปี 2551 บริษัทฯ และบริษัทย่อย มีกำไรสุทธิ 126.28 ล้านบาท คิดเป็นอัตรากำไรสุทธิร้อยละ
6.96 เพิ่มขึ้นจากร้อยละ 5.99 ในปีก่อน
กำไรสุทธิสูงกว่ากระแสเงินสดสุทธิจากกิจกรรมดำเนินงานซึ่งปรากฏยอด 24.77 ล้านบาท
เนื่องจาก ในวันสิ้นปี 2551 ปรากฏการเพิ่มขึ้นของรายได้ที่ยังไม่ได้เรียกชำระ
(รายได้ที่บันทึกบัญชีแล้วแต่ยังไม่ได้เรียกชำระจากผู้ว่าจ้าง) และลูกหนี้การค้า
จากสิ้นปีก่อนอย่างมีนัยสำคัญ 242.82 และ 78.69 ล้านบาท ตามลำดับ

อัตราผลตอบแทนต่อผู้ถือหุ้น

บริษัทฯ จ่ายเงินปันผลสำหรับผลการดำเนินงานปี 2548 - 2550 ดังนี้

+----------+----------+----------+----------+----------+--------------+
| ผลการ    | อัต       |          | จำนวนเงิน |          | เงิน/หุ้นป      |
| ดำเนินงาน | ราการจ่าย |          | (ล้านบาท) |          | ันผลต่อกำไรสุทธิ |
|          | (        |          |          |          |              |
|          | บาทต่อหุ้น) |          |          |          | หลังห         |
|          |          |          |          |          | ักสำรองตามกม. |
+----------+----------+----------+----------+----------+--------------+
|          | เงินปันผล  | หุ้นปันผล   | เงินปันผล  | หุ้นปันผล   |              |
+----------+----------+----------+----------+----------+--------------+
| ปี 2548   | 0.10     | -        | 15.0     | -        | 51.43%       |
+----------+----------+----------+----------+----------+--------------+
| ปี 2549   | 0.13     | -        | 19.50    | -        | 40.39%       |
+----------+----------+----------+----------+----------+--------------+
| ปี 2550   | 0.03174  | 0.28571  | 8.15     | 73.33    | 92.56%       |
+----------+----------+----------+----------+----------+--------------+

สำหรับการจ่ายเงินปันผลสำหรับผลการดำเนินงานปี 2551 ที่ประชุมคณะกรรมการครั้งที่ 2/2552
เมื่อวันที่ 20 มีนาคม 2552 ได้มีมติเสนอให้ที่ประชุมสามัญผู้ถือหุ้นประจำปี 2552
พิจารณาอนุมัติการจัดสรรกำไรสุทธิเพื่อเป็นทุนสำรองตามกฎหมาย
และการจ่ายเงินปันผลสำหรับผลการดำเนินงานปี 2551 ดังนี้

  - กำไรสุทธิประจำปี 2551 ของบริษัทฯ 151,343,166 บาท

  - จัดสรรกำไรสุทธิร้อยละ 5 เป็นทุนสำรองตามกฎหมาย (7,567,158) บาท

  - กำไรสุทธิหลังการจัดสรรสำรองตามกฎหมาย 143,776,008 บาท

  - จ่ายเงินปันผลในอัตราหุ้นละ0.15 บาทต่อหุ้น 49,499,938 บาท

เงินปันผลที่จ่ายคิดเป็นร้อยละ 34.43 ของกำไรสุทธิหลังหักสำรองตามกฎหมาย
ต่ำกว่านโยบายการจ่ายเงินปันผลที่กำหนดไว้ที่ไม่ต่ำกว่าร้อยละ 40
ของกำไรสุทธิหลังหักสำรองตามกฎหมาย เนื่องจากบริษัทฯ
เห็นความจำเป็นในการกันเงินสำรองสำหรับใช้ในการดำเนินธุรกิจ
เพื่อรองรับการเปลี่ยนแปลงของสภาวะเศรษฐกิจที่อาจมีผลกระทบต่อกระแสเงินสดในอนาคต แต่อย่างไรก็ตาม
หากเปรียบเทียบเงินปันผลกับกำไรสุทธิรวมของบริษัทฯ และบริษัทย่อย 126.28 ล้านบาท
อัตราการจ่ายเงินปันผลเท่ากับร้อยละ 39.20

ทั้งนี้ บริษัทฯ จะจ่ายเงินปันผลให้แก่ผู้ถือหุ้นที่มีชื่อปรากฏอยู่ในสมุดทะเบียนผู้ถือหุ้น ณ วันที่ 8
เมษายน 2552 โดยกำหนดจ่ายเงินปันผลให้แก่ผู้ถือหุ้นภายในวันที่ 28 พฤษภาคม 2552

3. ฐานะทางการเงิน

สินทรัพย์

วันที่ 31 ธันวาคม 2551 บริษัทฯ และบริษัทย่อยมีสินทรัพย์รวมทั้งสิ้น 1,292.07 ล้านบาท
เพิ่มขึ้นจากปีก่อนร้อยละ 25.61โครงสร้างสินทรัพย์ประกอบด้วยสินทรัพย์หมุนเวียนร้อยละ 68.88
และสินทรัพย์ไม่หมุนเวียนร้อยละ 31.12 เปรียบเทียบกับโครงสร้าง ณ สิ้นปี 2550 ที่ร้อยละ
59.45 ต่อ ร้อยละ 40.55 ตามลำดับ สัดส่วนสินทรัพย์หมุนเวียนเพิ่มขึ้นจากปีก่อน
เกิดจากการได้รับคืนเงินให้กู้ยืมระยะสั้นแก่และดอกเบี้ยค้างรับจากกิจการที่เกี่ยวข้องกัน 51.14
ล้านบาท และรายการลูกหนี้อื่น-กิจการที่เกี่ยวข้องกัน 7.52 ล้านบาท เนื่องจาก ในระหว่างปี
2551 ได้มีการเพิ่มทุนของบริษัท ราชเพลิน จำกัด เพื่อชำระหนี้เงินกู้ระยะสั้นให้กับบริษัทฯ
และมีการรับชำระหนี้จากกิจการร่วมค้าของสหการ

รายการหลักของสินทรัพย์ได้แก่ ลูกหนี้การค้า รายได้ที่ยังไม่ได้เรียกชำระ
เงินฝากธนาคารที่มีภาระค้ำประกัน ค่านิยมในการรวมกิจการ ที่ดิน อาคารและอุปกรณ์
เงินจ่ายล่วงหน้าเพื่อการพัฒนาโครงการ และ เงินลงทุนในบริษัทร่วม

- ลูกหนี้การค้า-สุทธิ

ลูกหนี้การค้าสุทธิของบริษัทฯ และบริษัทย่อย ณ สิ้นปี 2551 ปรากฏจำนวน 247.92 ล้านบาท
เพิ่มขึ้นร้อยละ 39.53 จากการเติบโตของรายได้ การจัดการบริหารลูกหนี้ของบริษัทฯ
และบริษัทย่อยยังคงเป็นไปอย่างมีประสิทธิภาพ เห็นได้จาก
ยอดคงค้างของลูกหนี้การค้าแยกตามอายุหนี้ที่คงค้าง
ประกอบด้วยลูกหนี้ที่ยังไม่ครบกำหนดชำระร้อยละ 74.41 ค้างชำระไม่เกิน 3 เดือน ร้อยละ
21.26 ค้างชำระ 6 ถึง 12 เดือน ร้อยละ 1.03 และที่เหลือร้อยละ 3.30
เป็นลูกหนี้ที่ค้างชำระเกินกว่า 12 เดือนของสหการวิศวกร
อันเกิดจากการยกเลิกงานบางส่วนของลูกค้ารายหนึ่ง เนื่องจากปัญหาจากผู้จัดจำหน่ายระบบอุปกรณ์
และการติดค้างงานซ่อมแซมของโครงการหนึ่ง ซึ่งได้มีการพิจารณาตั้งค่าเผื่อหนี้สงสัยจะสูญทั้งจำนวน
8.46 ล้านบาทเรียบร้อยแล้ว

- รายได้ที่ยังไม่ได้เรียกชำระ

ตามปกติของงานก่อสร้าง รายได้จะได้รับเป็นงวด ๆ ตามความคืบหน้าของงาน (Percentage of
Completion) ดังนั้น บริษัทฯ และบริษัทย่อย จะมีรายได้บางส่วนที่บันทึกตามบัญชีแล้ว
แต่ยังไม่ได้เรียกชำระจากผู้ว่าจ้างเนื่องจากยังก่อสร้างและติดตั้งไม่ถึงจุดที่จะทำการเรียกชำระได้ตามข้อกำหนดในสัญญา
(Milestone Collection)
ซึ่งจะต้องมีการทำงานให้ถึงจุดที่กำหนดก่อนจึงจะสามารถส่งใบเรียกเก็บเงินได้
ซึ่งหลังจากนั้นรายได้ที่ยังไม่ได้เรียกชำระจะกลายเป็นลูกหนี้การค้าแทน ณ สิ้นปี 2551
รายได้ที่ยังไม่เรียกชำระของบริษัทฯ และบริษัทย่อย มียอดเพิ่มขึ้นจากปีก่อนอย่างมีนัยสำคัญ
คือเพิ่มขึ้นจาก 82.30 ล้านบาท เป็น 325.12 ล้านบาท คิดเป็นสัดส่วนร้อยละ 25.16
ของสินทรัพย์รวม โครงการที่มียอดรายได้ที่ยังไม่ได้เรียกชำระสูงสุดคือ
โครงการศูนย์ไบโอดีเซลบางปะอิน จากบริษัท บางจาก ไบโอฟูเอล จำกัด
และโครงการก่อสร้างระบบท่อย่อยส่งก๊าซไปยังโรงกลั่นบางจาก จากบริษัท ปตท. จำกัด (มหาชน)
รวมกันคิดเป็นร้อยละ 53.54 ของรายได้ที่ยังไม่ได้เรียกชำระ ทั้งนี้ ณ สิ้นเดือนมกราคม 2552
ได้มีการเรียกชำระไปยังลูกค้าแล้วประมาณร้อยละ 80

-   เงินฝากธนาคารที่มีภาระค้ำประกัน

-   เป็นส่วนเงินฝากในบัญชีออมทรัพย์
    และบัญชีเงินฝากประจำที่ใช้เป็นหลักประกันวงเงินสินเชื่อที่ใช้ในการดำเนินธุรกิจตามสัดส่วนที่สถาบันการเงินกำหนด
    จำนวนรวม 154.30 ล้านบาท ทั้งในรูปวงเงินกู้เพื่อใช้เงินทุนหมุนเวียน
    และรูปวงเงินกู้เพื่อสนับสนุนโครงการ (Project Finance)

-   ค่าความนิยมในการรวมกิจการ

ค่าความนิยมในการรวมกิจการ เกิดขี้นในปี 2550 จากการที่บริษัทฯ
เข้าซื้อสหการวิศวกรในมูลค่าที่สูงกว่ามูลค่ายุติธรรมของเงินลงทุนของสหการวิศวกร ปรากฏยอดสุทธิ
ณ สิ้นปี 2550 เท่ากับ 109.07 ล้านบาท และจากมาตรฐานการบัญชีฉบับที่ 43 กำหนดให้บริษัทฯ
ไม่ต้องตัดจำหน่ายค่าความนิยมจากการรวมธุรกิจอีกต่อไป
แต่ต้องมีการทดสอบการด้อยค่าของค่าความนิยม
และแสดงค่าความนิยมด้วยราคาทุนหักค่าเผื่อการด้อยค่าสะสม
โดยให้ถือปฏิบัติสำหรับการรวมธุรกิจที่มีข้อตกลงตั้งแต่ 1 มกราคม 2551 เป็นต้นไป
และกรณีที่มีค่าความนิยมที่รับรู้ก่อนหน้านี้
ให้หยุดตัดจำหน่ายค่าความนิยมแต่ต้องทดสอบการด้อยค่าของความนิยม ดังนั้น ในปี 2551 บริษัทฯ
ได้จัดทำประมาณการกระแสเงินสดที่คาดว่าจะได้รับในอนาคตจากสหการวิศวกร
เพื่อคำนวณหามูลค่าปัจจุบันของผลประโยชน์ที่จะได้รับ เพื่อทดสอบความด้อยค่าของค่าความนิยม
ซึ่งมูลค่าที่คาดว่าจะได้รับคืนมากกว่ามูลค่าตามบัญชี ดังนั้น จึงแสดงค่าความนิยม ณ สิ้นปี 2551
ด้วยยอด 109.07 ล้านบาทคงเดิม

-   ที่ดิน อาคารและอุปกรณ์

ที่ดิน อาคารและอุปกรณ์สุทธิปรากฏยอด 84.85 ล้านบาท ลดลงจากปีก่อน 10.32 ล้านบาท
หรือร้อยละ 10.85 ในปีนี้ มีการลงทุนซื้อสินทรัพย์ถาวร 17.54 ล้านบาท
ประกอบด้วยเครื่องมือและอุปกรณ์ 8.04 ล้านบาท เครื่องตกแต่งและเครื่องใช้สำนักงาน 5.18
ล้านบาท ซื้อที่ดินเพิ่มเติมที่อำเภอภูตาหลวง จังหวัดชลบุรี 1.89 ล้านบาท
การลงทุนในอาคารระหว่างก่อสร้างต่อเนื่องจากปี 2550 เพื่อก่อสร้าง Fabrication Shop
ที่ภูตาหลวง 1.79 ล้านบาท ที่เหลือเป็นสินทรัพย์ถาวรอื่น ๆ โดยอาคารระหว่างก่อสร้าง
Fabrication Shop ได้ก่อสร้างเสร็จปีนี้
และมีการโอนงานระหว่างก่อสร้างมาเป็นอาคารทั้งจำนวน 14.66 ล้านบาท

มีการจำหน่ายเครื่องมือและอุปกรณ์ และยานพาหนะ 6.41 ล้านบาท
และตัดจำหน่ายอาคารที่สร้างในโครงการเกาะกง 1.13 ล้านบาท

-   เงินจ่ายล่วงหน้าเพื่อการพัฒนาโครงการ

ในปี 2550
สหการวิศวกรมีการให้เงินสนับสนุนในลักษณะของเงินทดรองจ่ายแก่บริษัทแห่งหนึ่งในกัมพูชา
ซึ่งเป็นบริษัทร่วมลงทุนระหว่างนักลงทุนชาวไทยและกัมพูชา
เพื่อการพัฒนาและดำเนินโครงการโรงไฟฟ้าพลังน้ำเขื่อนสตึงนัม จำนวน 38.25 ล้านบาท
โดยมีเงื่อนไขให้สหการวิศวกรสามารถแปลงเป็นทุนในบริษัทดังกล่าว หรือแปลงเป็นเงินให้กู้ยืม
ภายในปี 2551 และสามารถขยายระยะเวลาการใช้สิทธิไปได้อีกหนึ่งปี
โดยโครงการดังกล่าวเป็นโครงการที่ส่วนพัฒนาโครงการและการลงทุนอยู่ในระหว่างการศึกษาความเป็นไปได้
และหาผู้ร่วมทุน และที่ประชุมคณะกรรมการบริษัทฯ ในเดือนธันวาคม 2551
มีมติอนุมัติให้สหการวิศวกรต่ออายุการใช้สิทธิในการแปลงเงินจ่ายล่วงหน้าออกไปอีกหนึ่งปี
สิ้นสุดภายในปี 2552

-   เงินลงทุนในบริษัทร่วม

บริษัทฯ ได้เข้าร่วมลงทุนในบริษัท ราชเพลิน จำกัด ตั้งแต่ปี 2550 และปี 2551
ได้มีการลงทุนเพิ่มทุนในราชเพลิน โดยทีอาร์ซี อินเตอร์เนชั่นแนล ลิมิเต็ด
ร่วมกับผู้ถือหุ้นเดิมของราชเพลิน เพื่อการชำระหนี้เงินกู้ที่ราชเพลินได้กู้ยืมกับบริษัทฯ และ Zelan
Corporation Sdn. Bhd. และเพื่อการจ่ายชำระค่าเช่าที่ดินปีที่ 3 ต่อสำนักงานทรัพย์สิน
เดิมบริษัทฯ
มีความตั้งใจที่จะถือเงินลงทุนในราชเพลินเป็นการชั่วคราวและจะขายออกไปในระยะเวลาไม่เกินหนึ่งปี
ดังนั้น บริษัทฯ จึงไม่ได้ใช้วิธีส่วนได้เสีย และแสดงเงินลงทุนในราคาทุนสำหรับงบการเงินปี 2550
แต่อย่างไรก็ตาม จากวิกฤตการณ์การเงินโลกที่รุนแรงในปี 2551
ส่งผลให้การขายหุ้นราชเพลินต้องเลื่อนออกไปแม้ว่าผู้ขาย (ผู้ถือหุ้นราชเพลิน คือ กลุ่มทีอาร์ซีร้อยละ
35 Zelan Corporation Sdn. Bhd. ร้อยละ 35 มณียาเรียลตี้ ร้อยละ 15 และ Topcom
Group Ltd. ร้อยละ 15) จะสามารถดำเนินการบรรลุซึ่งเงื่อนไขสำคัญของการขายหุ้นตาม
Definitive Agreement ลงวันที่ 4 มีนาคม 2551 ได้แล้วก็ตาม ทั้งนี้
ผู้ซื้อได้เจราต่อรองเงื่อนไขการซื้อหุ้นบางประการ
ส่งผลให้บริษัทไม่สามารถขายเงินลงทุนในราชเพลินได้ภายในระยะเวลาหนึ่งปีนับจากวันที่ได้ลงทุนช่วงปี
2550 ดังนั้น ในทางบัญชีบริษัทฯ ได้ปรับการบันทึกบัญชีเงินลงทุนในบริษัทร่วม จากเดิม วิธีราคาทุน
มาเป็นวิธีส่วนได้ส่วนเสีย และบริษัทรับรู้ส่วนแบ่งขาดทุนจากเงินลงทุนในราชเพลินตั้งแต่วันที่ได้มา
ภายใต้รายการขาดทุนจากการด้อยค่าของเงินลงทุนในบริษัทร่วม จำนวน 21.23 ล้านบาท และ
ส่วนแบ่งขาดทุนจากเงินลงทุนในบริษัทร่วมในระหว่างปี 2551 จำนวน 5.54 ล้านบาท
ยอดเงินลงทุนในบริษัทร่วม - สุทธิ เท่ากับ 11.94 ล้านบาท

หนี้สิน และแหล่งที่มาของเงินทุน

จากลักษณะธุรกิจของบริษัทฯ หนี้สินส่วนใหญ่ของบริษัทฯ จะอยู่ในรูปของเจ้าหนี้การค้าและตั๋วเงินจ่าย
ต้นทุนงานที่ยังไม่ถึงกำหนดชำระ รายได้ค่าก่อสร้างรับล่วงหน้า
เจ้าหนี้เงินประกันผลงานตามสัญญาก่อสร้าง และเงินรับล่วงหน้าจากลูกค้าตามสัญญาก่อสร้าง
ส่วนหนี้สินจากการประนอมหนี้เป็นหนี้สินจากการเข้าทำสัญญาประนีประนอมยอมความระหว่างสหการวิศวกรกับเจ้าหนี้การค้า
หลายราย ตั้งแต่ไตรมาสสาม ปี 2550 สำหรับงานก่อสร้างโครงการหนึ่งซึ่งมีผลขาดทุน
โดยสหการวิศวกรได้รับการยกหนี้จากเจ้าหนี้รายหนึ่งในปี 2550 จำนวน 10.95 ล้านบาท และ ณ
สิ้นปี 2551 คงเหลือหนี้สินที่เกิดจากการประนอมหนี้รวม 35.80 ล้านบาท
เป็นส่วนที่ต้องชำระภายในหนึ่งปี 27.24 ล้านบาท และที่เหลือเป็นหนี้ระยะยาว
สำหรับหนี้สินหมุนเวียนอื่น 74.52 ล้านบาท มีรายละเอียดปรากฎดังหมายเหตุประกอบงบการเงินข้อ
24

บริษัทฯ และบริษัทย่อย จัดหาเงินทุนโดยใช้เงินทุนจากเงินทุนหมุนเวียน กล่าวคือ
ใช้เครดิตที่ได้จากเจ้าหนี้การค้าเพื่อสนับสนุนเงินทุนหมุนเวียนที่ต้องลงทุนในลูกหนี้การค้า
และสินทรัพย์หมุนเวียนอื่น นอกจากนี้ยังอาศัยเงินทุนจากส่วนของผู้ถือหุ้น
และจากเงินกู้จากธนาคารพาณิชย์ การกู้ยืมเงินเพื่อการบริหารงานโครงการของบริษัทฯ
มักเป็นการกู้ยืมระยะสั้นในลักษณะ Project Finance
ซึ่งมีหลักประกันเป็นเงินฝากประจำค้ำวงเงิน ซึ่งจากผลประกอบการที่แข็งแกร่งอย่างต่อเนื่อง
ประกอบกับการเข้าเป็นบริษัทจดทะเบียนของบริษัทฯ
ทำให้มีสถาบันการเงินเข้ามาเสนอบริการสินเชื่อให้กับบริษัทฯ และบริษัทฯ
สามารถเจรจาต่อรองเงื่อนไขด้านอัตราค่าธรรมเนียม อัตราดอกเบี้ย
และสัดส่วนเงินฝากค้ำประกันที่ลดลง

หลังการได้มาซึ่งสหการวิศวกรเป็นบริษัทย่อย ทำให้อัตราส่วนหนี้สินต่อทุนในภาพรวมสูงขึ้นเล็กน้อย
คือ เพิ่มขึ้นจาก 0.65 เท่า ณ สิ้นปี 2549 เท่าเป็น 0.72 เท่า และ 0.80 เท่า ณ สิ้นปี 2550
และ 2551 ตามลำดับ ทั้งนี้ เนื่องจาก
สหการวิศวกรมีโครงสร้างของหนี้สินต่อทุนในระดับที่สูงกว่าบริษัทฯ แต่อย่างไรก็ตาม
โครงสร้างเงินทุนของสหการวิศวกร ได้มีปรับตัวดีขึ้นอย่างมีนัยสำคัญเป็นลำดับ โดย ณ สิ้นปี
2548 - 2551 มีอัตราส่วนหนี้สินต่อทุนเท่ากับ 11.17 เท่า 6.52 เท่า 1.65 เท่า และ 0.71
เท่าตามลำดับ

สภาพคล่อง

(หน่วย : ล้านบาท)

  --------------------------------------- ---------------------- --------------------
                                          ปี 2551                 ปี 2550

  เงินสดสุทธิจากกิจกรรมดำเนินงาน               24.77                  344.66

  เงินสดสุทธิจาก(ใช้ไปใน)กิจกรรมลงทุน           5.35                   (52.44)

  เงินสดสุทธิจาก (ใช้ไปใน)กิจกรรมจัดหาเงิน       (35.97)                (197.19)

  เงินสดและรายการเทียบเท่าเงินสดเพิ่มขึ้น(ลดลง)   (5.86)                 95.03

  เงินสดและรายการเทียบเท่าเงินสดต้นปี           134.52                 39.49

  เงินสดและรายการเทียบเท่าเงินสดปลายปี         128.67                 134.52
  --------------------------------------- ---------------------- --------------------

ในปี 2551 เงินสดสุทธิได้มาจากกิจกรรมดำเนินงานเท่ากับ 24.77 ล้านบาทลดจากจากปีก่อนมาก
คือ เนื่องจากบริษัทฯ มีลูกหนี้การค้า รายได้ที่ยังไม่เรียกชำระ
และลูกหนี้เงินประกันผลงานตามสัญญาก่อสร้างเพิ่มขึ้น รายการที่เพิ่มขึ้นอย่างมีนัยสำคัญ คือ
การเพิ่มขึ้นของรายได้ที่รับรู้แล้วแต่ยังไม่ถึงกำหนดชำระตามสัญญา หรือรายได้ที่ยังไม่ได้เรียกชำระ
242.82 ล้านบาท เพิ่มจาก 82.30 ล้านบาท ณ สิ้นปี 50 เป็น 325.12 ล้านบาท

เงินสดสุทธิใช้ไปในกิจกรรมลงทุน 5.35 ล้านบาท มีรายการที่สำคัญคือ การลงทุนในบริษัท
ราชเพลิน จำกัด จำนวน 38.62 ล้านบาท
การรับคืนเงินกู้ระยะสั้นจากกิจการที่เกี่ยวข้องกันซึ่งป็นยอดยกมาจากปีก่อนทั้งจำนวน 51.14
ล้านบาท การจ่ายซื้อสินทรัพย์ถาวร 17.58 ล้านบาท และลงทุนในซอฟแวร์คอมพิวเตอร์ 4.12
ล้านบาท

เงินสดใช้ไปในกิจกรรมจัดหาเงิน 35.97 ล้านบาท สหการวิศวกรได้ชำระเงินกู้ยืมระยะสั้น 20.16
ล้านบาท มีการจ่ายเงินปันผล จำนวน 8.15 ล้านบาท และมีการชำระคืนหนี้สินตามสัญญาเช่าซื้อ
และชำระดอกเบี้ยจ่ายรวม 7.45 ล้านบาท

ระยะเวลาเก็บหนี้เฉลี่ยของบริษัทฯ และบริษัทย่อย เท่ากับ 43 วัน ใกล้เคียงกับปีก่อนที่ 38 วัน
ส่วนระยะเวลาชำระหนี้เพิ่มขึ้นจากปีก่อน 36 วัน เป็น 65 วัน เนื่องจาก บริษัทฯ
ได้รับเครดิตเทอมที่ดีขึ้นจากการสั่งซื้อวัตถุดิบ

อัตราส่วนสภาพคล่องดีขึ้นจาก 1.46 เท่า เป็น 1.55 เท่า
แสดงถึงความเพียงพอของสภาพคล่องที่จะชำระคืนหนี้ระยะสั้น
อัตราส่วนสภาพคล่องหมุนเร็วอยู่ที่ระดับ 0.67 เท่า ลดลงจากปีก่อนที่อยู่ที่ 0.75 เท่า
แต่หากพิจารณารวมรายได้ที่ยังไม่ได้เรียกชำระเข้ามากับลูกหนี้การค้า
จะทำให้อัตราส่วนสภาพคล่องหมุนเร็วสูงขึ้นจาก 0.94 เท่าในปีก่อนเป็น 1.24 เท่า